На основу члана 35. Закона о пољопривредном земљишту (''Сл. гласник Републике Српске'', број: 93/06, 14/10 и 5/12), и Програма кориштења средстава од накнаде за претварање пољопривредног земљишта у непољопривредне сврхе за 2017.годину, усвојеног Закључком Скупштине града Бања Лука бр.07-013-242/17, априла 2017.године Управни одбор Центра, доноси

**ПРАВИЛНИК**

**О РАСПОДЈЕЛИ СРЕДСТАВА ПРИКУПЉЕНИХ ОД НАКНАДЕ ЗА ПРЕТВАРАЊЕ ПОЉОПРИВРЕДНОГ ЗЕМЉИШТА У НЕПОЉОПРИВРЕДНЕ СВРХЕ**

Члан 1.

Овим Правилником одређују се услови и начин кориштења средстава прикупљених по основу промјене намјене пољопривредног земљишта у непољопривредне сврхе (у даљем тексту средства), прописују се услови које морају испунити апликанти за остваривање права кориштења новчаних средстава прикупљених од наведених накнада, потребна документација, те надзор и контрола реализације мјера заштите и уређења пољопривредног земљишта.

Члан 2.

Средства из члана 1. овог Правилника додјељиваће се по основу Јавног огласа, који ће бити објављен у средствима јавног информисања, на веб страници Центра,Града Бањалуке и на Огласној табли Центра.

Пријаве по Јавном огласу за додјелу средстава подносе се надлежној служби Центра за развој пољопривреде и села (Југ Богдана 6).

Члан 3.

Средства се користе искључиво према Програму кориштења средстава од накнаде за претварање пољопривредног земљишта у непољопривредне сврхе за 2017.годину, Програмом кориштења средстава од накнаде за претварање пољопривредног земљишта у непољопривредне сврхе за 2017.годину, који је усвојила Скупштина Града, на деветој сједници, одржаној дана 05.04. и 06.04.2017.године, утврђен је износ од **250.000,00 КМ.** Ребалансом буџета из јуна мјесеца 2017.године износ од **68.000,00 КМ** неискориштених намјенских средстава из 2016. године, стављен је на располагање за исте намјене, што укупно износи **318.000,00 КМ.** Средства ће се користити на сљедећи начин:

1. за оспособљавање и уређење пољопривредних земљишта која су деградирана, запуштена, која су лошијег квалитета или су неплодна, износ од -------------------100.000 KM;
2. за поправку и побољшање плодности земљишта, износ од ----------------120.000 KM;
3. за спровођење противерозивних мјера или мелиорације пољопривредног земљишта слабијег квалитета, износ од -------------------------------------------------------70.000 КМ;
4. за спровођење поступка комасације, износ од ------------------------------------28.000 КМ.

Члан 4.

Директор Центра може према приједлогу Комисије за избор најповољнијих пројеката у пољопривреди, извршити прерасподјелу средстава по њиховој намјени.

Члан 5.

Максимална средства која може остварити апликант утврђују су у висини 60% од вриједности пројекта и то:

1. за оспособљавање и уређење пољопривредних земљишта која су деградирана,

запуштена, која су лошијег квалитета или су неплодна, максималан износ до ---- 5.000 КМ;

1. за поправку и побољшање плодности земљишта, максималан износ до --5.000 KM;
2. за спровођење противерозивних мјера или мелиорације пољопривредног земљишта слабијег квалитета, максималан износ до -------------------------------------- 6.000 КМ;
3. за спровођење поступка комасације, максималан износ до ---------------------3.000 КМ.

Члан 6.

Право на кориштење средстава из члана 1. овог Правилника имају физичка и правна лица са пребивалиштем на руралном подручју Града Бањалуке, којима је пољопривреда основна дјелатност и који испуњавају сљедеће услове:

- да су власници предметног земљишта,

- да су уписани у Регистар породичних пољопривредних газдинстава који води АПИФ као комерцијално породично пољопривредно газдинство, (пољопривредно газдинство на територији Града Бањалука),

- да су уписани у Регистар породичних пољопривредних газдинстава који води АПИФ као некомерцијално породично пољопривредно газдинство, (пољопривредно газдинство на територији Града Бањалука),

- да аплицирају за минимално 1 ха површине земљишта,

- да апликант или чланови његовог заједничког домаћинства немају неизмирене обавезе према Центру, Граду Бања Лука и Пореској управи РС.

Члан 7.

Приликом подношења захтјева по Јавном огласу апликанти су дужни уз захтјев приложити:

1. Пројекат уређења пољопривредног земљишта који треба да садржи:

- подаци о власнику (име и презиме, адреса становања, контакт телефон),

- назив пројекта,

- вријеме трајања пројекта,

- циљ пројекта са методама активности,

- табеларни приказ буџета пројекта.

1. Доказ о извршеној анализи пољопривредног земљишта издат од стране надлежне институције,
2. Фотокопија потврде о регистрацији газдинства код АПИФ-а (регистровани послије 01.11.2016. године),
3. Рјешење о регистрацији привредног друштва;
4. Рјешење о регистрацији предузетника;
5. Рјешење Одјељења за борачко-инвалидску заштиту Градске управе Града Бањалука– за породице погинулих бораца и ратне војне инвалиде,
6. За запослене увјерење о запослењу,
7. За незапослене потврда са бироа за запошљавање,
8. Земљишно-књижни извадак, посједовни лист и копија катастарског плана за предметно земљиште (не старији од 6 мјесеци) са назнаком парцеле која се жели уредити,
9. Кућну листу,
10. Овјерено рјешење о насљеђивању или доказ од суда да је оставински поступак у току (услучају да је власник земљишта умро),
11. Уколико земљиште има више власника потребна је сагласност сувласника,
12. Увјерење о измиреним пореским обавезама за протеклу годину,
13. Увјерење о измиреним обавезама према Граду Бања Лука (порез на непокретности, комуналне таксе и др.),
14. Увјерење о пребивалишту,
15. Увјерење од Центра за социјални рад (за социјално угрожене)
16. Број жиро рачуна или текућег рачуна,
17. Гаранција у облику изјаве да ће по завршетку пројекта поднијети извјештај о реализацији у року од 10 дана од дана завршетка пројекта.

Члан 8.

Центар ће у сарадњи са Градском развојном агенцијом за потребе апликаната израдити одговарајуће пројекте, без накнаде и пружити стручну помоћ у припреми апликација.

Члан 9.

Директор Центра ће Рјешењем именовати Комисију за избор најповољнијих пројеката у пољопривреди, која се састоји од најмање 5 чланова из реда запослених у Центру.

Члан 10.

Комисија има задатак да:

 - распише јавни оглас,

 - размотри приспјеле захтјеве и изврши контролу испуњености услова из

Јавног огласа,

 -изврши обилазак терена,

 - сачини записник о сваком пројекту појединачно,

 - сачини приједлог ранг листе корисника са висином новчаних средстава која се доставља директору,

 - обавијести апликанте о резултатима конкурса,

 - прати реализацију средстава,

 - сачинити извјештај о раду додијељених средстава.

Члан 11.

Рад Комисије заснива се на критеријумима о утврђивању услова за избор најповољнијих пројеката у пољопривреди на подручју града Бањалука.

При избору најповољнијих пројеката Комисија ће се руководити сљедећим критеријумима и исте ће бодовати како слиједи:

|  |  |
| --- | --- |
| категорија | број бодова |
| комерцијална газдинаства |  **10** |
| некомерцијална газдинства | **3** |
| почетници у бављењу пољопривредном производњом (start-up) | **7** |
| апликанти који нису остварили средства по овом основу у 2015. години  | **5** |
| апликанти који нису остварили средства по овом основу у 2016. години  | **3** |
| апликанти који нису остварили подстицајна средства за развој пољопривреде у 2016. години | **7** |
| породице погинулих бораца  | **5** |
| РВИ од I до IV категорије | **4** |
| РВИ од V до X категорије | **2** |
| апликанти из реда социјално угрожених категорија | **3** |
| **површине земљишта:** |  |
| од 1 до 2 ха  | **2** |
| од 2 до 3 ха  | **3** |
| од 3 до 4 ха  | **4** |
| од 4 до 5 ха  | **5** |

Члан 12.

Комисија неће разматрати захтјеве апликаната који нису достављени у прописаном року, који су непотпуни и који имају дуг, опомену или тужбу.

Члан 13.

Право на средства од накнаде за претварање пољопривредног земљишта у непољопривредне сврхе **не могу** остварити носиоци породичног пољопривредног газдинства који су запослени у буџетским институцијама, лица која нису измирила доспјеле обавезе према Пореској управи РС, Граду Бања Лука, према Центру за развој пољопривреде и села или су тужени од стране Центра и пољопривредна газдинства која су остварили подстицајна средства за развој пољопривреде за 2017. годину, кроз програме Центра за развој пољопривреде и села Бања Лука.

Члан 14.

Оцјењивање пројеката вршиће се након обиласка терена и бодовањем по сваком критеријуму утврђеном у члану 11. Правилника.

По завршетку бодовања сачиниће се ранг листа са бројем бодова додијељених сваком апликанту пројекта и појединачним износима средстава изабраних пројеката, која ће се доставити Управном одбору Центра на усвајање и извршити њено јавно оглашавање.

 Члан 15.

Центар ће са сваким пољопривредним произвођачем који оствари право на средства у складу са овим Правилником сачинити уговор у којем ће се дефинисати међусобна права и обавезе.

Члан 16.

Контролу намјенског кориштења средстава из члана 3. овог Правилника вршиће служба Центра, Одјељење за инспекцијске послове и Одјељење за финансије Града Бањалука.

Члан 17.

У случају ненамјенског кориштења средстава корисник је дужан иста вратити уз наплату важеће банкарске камате, што ће бити регулисано уговором закљученим између Центра и корисника средстава.

Члан 18.

Овај Правилник ступа на снагу даном доношења, а биће објављен на службеном сајту Центра и Града Бањалука.

Број: 976/17 Предсједник Управног одбора

Дана: 04.07.2017.год. Мр Далибор Ђајић

 \_\_\_\_\_\_\_\_\_\_\_\_\_\_\_\_\_\_\_\_

На Правилник о расподјели средстава прикупљених од накнаде за претварање пољопривредног земљишта у непољопривредне сврхе, Градоначелник Града Бања Лука, даје сагласност Закључком број: 12-Г-2570/17 од 28.07.2017.године.

|  |
| --- |
|  ГРАД БАЊА ЛУКА **ГРАДОНАЧЕЛНИК** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Мр Игор Радојичић |